CELEX: 32010D0424(06)
Language: mt
Date: 2009-06-12 00:00:00
Title: Deċiżjoni Nru H2 tat- 12 ta’ Ġunju 2009 dwar il-metodi ta’ ħidma u l-kompożizzjoni tal-Kummissjoni Teknika għall-Ipproċessar tad-dejta tal-Kummissjoni Amministrattiva għall-Koordinazzjoni tas-Sistemi ta’ Sigurtà Soċjali (Test b’relevanza għaż-ŻEE u għall-Ftehim KE/Żvizzera)

24.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 106/17
            
         DEĊIŻJONI Nru H2
   tat-12 ta’ Ġunju 2009
   dwar il-metodi ta’ ħidma u l-kompożizzjoni tal-Kummissjoni Teknika għall-Ipproċessar tad-dejta tal-Kummissjoni Amministrattiva għall-Koordinazzjoni tas-Sistemi ta’ Sigurtà Soċjali
   (Test b’rilevanza għaż-ŻEE u għall-Ftehim KE/Żvizzera)
   2010/C 106/06
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TA’ SIGURTÀ SOĊJALI,
   Wara li kkunsidrat l-Artikolu 72 tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni tas-sistemi ta’ sigurtà soċjali (1), li taħtu l-Kummissjoni Amministrattiva se trawwem u tiżviluppa l-kooperazzjoni bejn l-Istati Membri billi timmodernizza l-proċeduri għall-iskambju tal-informazzjoni, b’mod partikolari billi tadatta l-fluss ta’ informazzjoni bejn l-istituzzjonijiet għall-fini tal-iskambju b’mezzi elettroniċi, filwaqt li jitqies l-iżvilupp tal-ipproċessar tad-dejta f’kull Stat Membru; u tadotta r-regoli strutturali komuni għas-servizzi tal-ipproċessar tad-dejta, b’mod partikolari dwar is-sigurtà u l-użu ta’ standards, u għandha tistabbilixxi dispożizzjonijiet għat-tħaddim tal-parti komuni ta’ dawn is-servizzi,
   Wara li kkunsidrat l-Artikolu 73 tar-Regolament (KE) Nru 883/2004, li taħtu l-Kummissjoni Amministrattiva għandha tistabbilixxi u tiddetermina l-metodi ta’ ħidma u kompożizzjoni ta’ Kummissjoni Teknika, li għandha twassal rapporti u opinjoni raġunata qabel ma jittieħdu deċiżjonijiet mill-Kummissjoni Amministrattiva skont l-Artikolu 72(d),
   IDDEĊIEDIET KIF ĠEJ:
   Artikolu 1
   1.   Il-Kummissjoni Amministrattiva twaqqaf il-Kummissjoni Teknika għall-Ipproċessar tad-Dejta stipulata fl-Artikolu 73(1) tar-Regolament (KE) Nru 883/2004. Hija għandha tissejjaħ ‘il-Kummissjoni Teknika’.
   2.   Il-Kummissjoni Teknika għandu jkollha l-funzjonijiet stipulati fl-Artikolu 73(2) tar-Regolament (KE) Nru 883/2004.
   3.   Il-mandat fir-rigward tad-doveri speċifiċi tal-Kummissjoni Teknika għandu jiġi stabbilit mill-Kummissjoni Amministrattiva li tista’ tbiddel dawn id-doveri kif meħtieġ.
   Artikolu 2
   Il-Kummissjoni Teknika għandha tadotta r-rapporti u l-opinjonijiet raġunati tagħha fejn meħtieġ fuq il-bażi ta’ dokumenti u studji tekniċi. Hija tista’ titlob mill-amministrazzjonijiet nazzjonali kull informazzjoni li tqis meħtieġa għat-twettiq xieraq tad-doveri tagħha.
   Artikolu 3
   1.   Il-Kummissjoni Teknika għandha tkun magħmula minn żewġ membri minn kull Stat Membru, wieħed minnhom nominat bħala membru permanenti filwaqt li l-ieħor jinħatar bħala deputat tiegħu. In-nominazzjonijiet minn kull Stat Membru għandhom jintbagħtu lis-Segretarju Ġenerali tal-Kummissjoni Amministrattiva mir-rappreżentant tal-gvern tal-Istat Membru fuq il-Kummissjoni Amministrattiva.
   2.   Ir-rapporti u l-opinjonijiet raġunati għandhom jiġu adottati bil-maġġoranza sempliċi tal-membri kollha tal-Kummissjoni Teknika, b’kull Stat Membru jkollu vot wieħed li għandu jintefa’ mill-membru permanenti jew mid-deputat tiegħu jekk ikun assenti. Ir-rapporti jew l-opinjonijiet raġunati tal-Kummissjoni Teknika jridu jindikaw jekk kinux unanimi jew b’maġġoranza sempliċi. Jekk ikun hemm minoranza jridu jniżżlu l-konklużjonijiet jew ir-riżervi tal-minoranza.
   3.   Il-Kummissjoni Teknika tista’ tiddeċiedi li tadotta Rapporti u opinjonijiet raġunati bl-użu ta’ proċedura bil-miktub jekk din il-proċedura jkun intlaħaq ftehim dwarha f’laqgħa preċedenti tal-Kummissjoni Teknika.
   Għal dan il-għan, il-President għandu jikkomunika t-test li għandu jiġi adottat lill-membri tal-Kummissjoni Teknika. Il-Membri għandhom jingħataw limitu ta’ żmien stabbilit ta’ mill-inqas għaxart ijiem tax-xogħol li fihom il-Membri għandu jkollhom il-possibbiltà li jistqarru li ma jaqblux mat-test propost jew li jastjenu mill-votazzjoni. In-nuqqas ta’ reazzjoni fil-limitu ta’ żmien stabbilit għandu jitqies bħala vot fl-affermattiv.
   Is-Sedja tista’ wkoll tiddeċiedi li tniedi proċedura bil-miktub f’każ li ma jkun intlaħaq ebda ftehim minn qabel f’laqgħa tal-Kummissjoni Teknika. F’każ bħal dan ftehimiet bil-miktub biss dwar it-test propost għandhom jitqiesu bħala voti fl-affermattiv u għandu jingħata limitu ta’ żmien stabbilit ta’ mill-inqas 15-il jum tax-xogħol.
   Il-President, wara li jiskadi l-limitu ta’ żmien stabbilit, għandu jinforma lill-membri dwar ir-riżultat tal-vot. Deċiżjoni li tkun irċeviet l-għadd meħtieġ ta’ voti fl-affermattiv titqies adottata fl-aħħar jum tal-perjodu li fih il-membri jkunu ntalbu jirrispondu.
   4.   Jekk membru tal-Kummissjoni Teknika jipproponi matul il-proċedura bil-miktub li t-test jiġi emendat, il-President jagħżel bejn li:
   
               (a)
            
            
               jerġa’ jibda mill-ġdid il-proċedura bil-miktub billi jikkomunika l-emenda proposta lill-membri skont il-proċedura fil-paragrafu 3, jew
            
         
               (b)
            
            
               iħassar il-proċedura bil-miktub sabiex il-kwistjoni tiġi diskussa fil-laqgħa ta’ wara,
            
         skont liema proċedura titqies li tkun l-aktar f’lokha mill-President għall-kwistjoni msemmija.
   5.   Jekk, qabel ma jiskadi l-limitu ta’ żmien mogħti għar-risposti, membru tal-Kummissjoni Teknika jitlob li t-test propost jiġi eżaminat f’laqgħa mal-Kummissjoni Teknika, il-proċedura bil-miktub titħassar.
   Il-kwistjoni mbagħad tiġi eżaminata fil-laqgħa li jkun imiss tal-Kummissjoni Teknika.
   6.   Rappreżentant tal-Kummissjoni tal-Komunitajiet Ewropej jew persuna maħtura minnu għandha taġixxi fil-kapaċità ta’ konsulent fi ħdan il-Kummissjoni Teknika.
   Artikolu 4
   Il-kariga ta’ President tal-Kummissjoni Teknika kull nofs sena għandha tkun jew f’idejn il-membru permanenti jew uffiċjal ieħor maħtur li jkun ġej mill-Istat li r-rappreżentant tiegħu fil-Kummissjoni Amministrattiva jkollu l-kariga ta’ President ta’ din il-Kummissjoni għall-istess perjodu. Il-President tal-Kummissjoni Teknika għandu jirrapporta dwar l-attivitajiet tal-Kummissjoni Teknika kif mitlub mill-President tal-Kummissjoni Amministrattiva.
   Artikolu 5
   Il-Kummissjoni Teknika tista’ twaqqaf gruppi ta’ ħidma ad hoc biex tikkunsidra kwistjonijiet speċifiċi. Il-Kummissjoni Teknika għandha tiddeskrivi d-doveri li jridu jitwettqu minn dawn il-gruppi ta’ ħidma, l-iskeda ta’ żmien għat-twettiq ta’ dawn id-doveri u l-implikazzjonijiet finanzjarji tal-azzjoni tagħha fil-programm ta’ ħidma msemmi fl-Artikolu 7.
   Artikolu 6
   Is-Segretarjat tal-Kummissjoni Amministrattiva għandu jħejji u jorganizza l-laqgħat tal-Kummissjoni Teknika u jniżżel il-minuti tagħhom.
   Artikolu 7
   Il-Kummissjoni Teknika għandha tibgħat programm ta’ ħidma fid-dettall lill-Kummissjoni Amministrattiva għall-approvazzjoni tagħha. Il-Kummissjoni Teknika għandha wkoll kull sena tirrapporta lill-Kummissjoni Amministrattiva dwar l-attivitajiet u l-kisbiet tagħha fir-rigward tal-programm ta’ ħidma u dwar kull proposta biex dan jiġi emendat.
   Artikolu 8
   Kull azzjoni proposta tal-Kummissjoni Teknika li tinvolvi spejjeż li jridu jiġġarrbu mill-Kummissjoni tal-Komunitajiet Ewropej hija soġġetta għall-approvazzjoni tar-rappreżentant ta’ din l-istituzzjoni.
   Artikolu 9
   Il-lingwi tal-Kummissjoni Teknika għandhom ikunu dawk rikonoxxuti bħala lingwi uffiċjali tal-istituzzjonijiet tal-Komunità skont l-Artikolu 290 tat-Trattat.
   Artikolu 10
   Ir-regoli supplementari stabbiliti fl-Anness mehmuż għandhom ukoll japplikaw għall-Kummissjoni Teknika.
   Artikolu 11
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Għandha tibda tapplika mid-data tad-dħul fis-seħħ tar-Regolament (KE) Nru 987/2009 tal-Parlament Ewropew u tal-Kunsill (2).
   
      
         
            Il-President tal-Kummissjoni Amministrattiva
         
         Gabriela PIKOROVÁ
      
   
   
      (1)  ĠU L 166, 30.4.2004, p. 1.
   
      (2)  ĠU L 284, 30.10.2009, p. 1.
   
      ANNESS
      
         REGOLI SUPPLEMENTARI TAL-KUMMISSJONI TEKNIKA
      
      1.   Attendenza fil-laqgħat
      
      
                  (a)
               
               
                  Jekk il-President fil-kariga ma jkunx jista’ jattendi f’laqgħa tal-Kummissjoni Teknika, id-deputat tiegħu għandu jagħmilha ta’ president.
               
            
                  (b)
               
               
                  Il-Membri jistgħu jkunu akkumpanjati fil-laqgħat tal-Kummissjoni Teknika minn espert jew esperti addizzjonali fejn dan ikun meħtieġ minħabba n-natura tas-suġġetti ttrattati. Kull delegazzjoni tista’, bħala regola, tikkonsisti f’mhux aktar minn erba’ persuni.
               
            
                  (c)
               
               
                  Ir-rappreżentant tal-Kummissjoni tal-Komunitajiet Ewropej jew membru tas-Segretarjat jew kull persuna oħra maħtura mis-Segretarju Ġenerali tal-Kummissjoni Amministrattiva għandu jattendi għal-laqgħat kollha tal-Kummissjoni Teknika jew tal-gruppi ta’ ħidma ad hoc tagħha. Għal-laqgħat jista’ jattendi wkoll, fejn dan ikun rilevanti għas-suġġett tad-diskussjoni, rappreżentant ta’ dipartimenti oħra tal-Kummissjoni tal-Komunitajiet Ewropej.
               
            2.   Votazzjoni
      
      
                  (a)
               
               
                  Meta membru permanenti tal-Kummissjoni Teknika jkollu l-kariga ta’ President, id-deputat tiegħu jivvota minfloku.
               
            
                  (b)
               
               
                  Kull membru preżenti waqt votazzjoni li jastjeni milli jivvota għandu jiġi mistieden mill-president biex jistqarr l-għala astjena.
               
            
                  (c)
               
               
                  Meta l-maġġoranza tal-membri preżenti jastjenu, il-proposta li dwarha jkun ittieħed il-vot għandha titqies bħala mhux milqugħa.
               
            3.   Aġenda
      
      
                  (a)
               
               
                  L-aġenda provviżorja ta’ kull laqgħa tal-Kummissjoni Teknika għandha ssir mis-Segretarjat b’konsultazzjoni mal-president tal-Kummissjoni Teknika. Qabel ma jipproponi li jiddaħħal punt fl-aġenda, is-Segretarjat jista’, fejn dan jidher li jkun meħtieġ, jitlob lid-delegazzjonijiet ikkonċernati biex jippreżentaw bil-miktub il-fehmiet tagħhom fuq il-kwistjoni.
               
            
                  (b)
               
               
                  L-aġenda provviżorja għandha, fil-prinċipju, tinkludi punti li dwarhom talba mressqa minn membru jew mir-rappreżentant tal-Kummissjoni tal-Komunitajiet Ewropej u, fejn dan ikun f’loku, noti marbuta mat-talba jkunu waslu għand is-Segretarjat tal-anqas 20 jum tax-xogħol qabel il-bidu tal-laqgħa.
               
            
                  (c)
               
               
                  L-aġenda provviżorja għandha tintbagħat tal-inqas għaxart ijiem tax-xogħol qabel il-bidu ta’ kull laqgħa lill-membri tal-Kummissjoni Teknika, ir-rappreżentant tal-Kummissjoni tal-Komunitajiet Ewropej, u kull persuna oħra mistennija li tkun se tattendi għal-laqgħa. Id-dokumenti relatati mal-punti fuq l-aġenda jridu jintbagħtulhom hekk kif isiru disponibbli.
               
            
                  (d)
               
               
                  Fil-bidu ta’ kull laqgħa l-Kummissjoni Teknika għandha tapprova l-aġenda tal-laqgħa. Jinħtieġ vot unanimu tal-Kummissjoni Teknika biex jiġi inkluż fl-aġenda kwalunkwe punt għajr dawk li jidhru fl-aġenda provviżorja. Għajr f’każijiet ta’ urġenza, il-membri tal-Kummissjoni Teknika jistgħu jirriżervaw il-pożizzjoni finali tagħhom sal-laqgħa ta’ wara fir-rigward ta’ punti li jidhru fuq l-aġenda provviżorja li dwarhom, ħamest ijiem tax-xogħol qabel il-bidu tal-laqgħa, ikunu għadhom ma rċevewx id-dokumenti rilevanti fil-lingwa tagħhom.
               
            4.   Grupp ta’ ħidma ad hoc
         
      
      
                  (a)
               
               
                  Il-gruppi ta’ ħidma ad hoc għandhom ikunu ppreseduti minn espert maħtur mill-President tal-Kummissjoni Teknika f’konsultazzjoni mar-rappreżentant tal-Kummissjoni tal-Komunitajiet Ewropej jew, f’nuqqas ta’ dan, minn espert li jirrappreżenta l-Istat li r-rappreżentant tiegħu fuq il-Kummissjoni Amministrattiva jkollu l-kariga ta’ President ta’ din il-Kummissjoni.
               
            
                  (b)
               
               
                  Il-president tal-kumitat ta’ ħidma ad hoc għandu jissejjaħ għal-laqgħa tal-Kummissjoni Teknika li fiha jiġi diskuss ir-rapport ta’ dan il-kumitat ta’ ħidma ad hoc.
               
            5.   Kwistjonijiet Amministrattivi
      
      
                  (a)
               
               
                  Il-President tal-Kummissjoni Teknika jista’ jagħti lis-Segretarjat kull istruzzjoni biex jinżammu laqgħat u għat-twettiq ta’ attivitajiet li jaqgħu fl-ambitu tal-ħidma tal-Kummissjoni Teknika.
               
            
                  (b)
               
               
                  Il-Kummissjoni Teknika għandha titlaqqa’ b’ittra ta’ konvokazzjoni mibgħuta lill-membri u r-rappreżentanti tal-Kummissjoni tal-Komunitajiet Ewropej għaxart ijiem tax-xogħol qabel il-laqgħa tas-Segretrajat f’konsultazzjoni mal-President tal-Kummissjoni Teknika.